उसने एक बार रमन से लिफ्ट क्या मांगी वो रोज उसका पीछा करने लगा, चंपा अब डरने लगी
पार्टी में उस कार वाले को देख चौक गई चंपा। यहां भी? वह सब के साथ बैठा गप्पे मार रहा था मानो सब को जानता हो।
घर से चली थी तो हल्की बूंदाबांदी हो रही थी, इसलिए छाता उठाने की जहमत नहीं की। मां ने टोका भी, लेकिन उसने कहा कौन बोझ उठाए।
बस से जैसे ही उतरी झमाझम बारिश होने लगी। मेट्रो स्टेशन, बस स्टैंड से बस पांच-सात मिनट की दूरी पर था, लेकिन उतना पैदल रास्ता तय करना भी असंभव था। बारिश इतनी तेज थी कि वह पूरी भीग जाएगी। बारिश रुकने का इंतजार करने का मतलब था ऑफिस टाइम पर न पहुंचना। अगर नौ-दस की मेट्रो निकल गई तो ऑफिस के लिए लेट हो जाएगी और बेकार ही आधे दिन की छुट्टी कट जाएगी।
उसने स्कार्फ को सिर से लेकर माथे तक ढक लिया। कुछ समझ नहीं आया तो बारिश की वजह से धीमी गति से चलती एक कार को उसने हाथ से रुकने का इशारा किया। उसकी किस्मत की कार रुक भी गई, वरना कौन किसी अजनबी के लिए कार रोकता है! ड्राइवर ने शीशा नीचे किया।
“प्लीज, मुझे मेट्रो स्टेशन तक छोड़ देंगे?” उसने यह भी ध्यान देने की कोशिश नहीं की कि कार कौन चला रहा है। वैसे भी उसका खुद का चेहरा ढका था और बारिश में भीगने की चिंता में वह ज्यादा पूछताछ या जानकारी लेने के मूड में भी नहीं थी। पांच मिनट की ही तो बात है, क्या सोचना! उसने अपने मन को समझाया।
कार का दरवाजा खुला और वह झट से अंदर बैठ गई। कार में बैठते ही डैशबोर्ड पर रखी भगवान की फोटो के आगे चंपा के सफेद फूलों पर उसकी नजर गई। सफेद फूलों की पंखुड़ियों के अंदर पीले रंग का शेड था।
‘कितने सुंदर हैं ये फूल,’ उसने सोचा। उनसे आती हल्की-हल्की खुशबू उसे अच्छी लगी। फिर उसने दायीं तरफ चेहरा घुमाया। कोई 26-27 साल का बंदा था। कोई बात नहीं की उसने। जब वह कार से उतरने लगी तो बोला, “इफ यू डोंट माइंड, एक बात पूछूं?”
तब तक वह कार का दरवाजा खोल बाहर आकर एक शेड के नीचे खड़ी हो गई थी। जाने की जल्दी थी, पर उसे लिफ्ट दी है, इस शिष्टाचार के नाते वह रुक गई। वहां शेड ही था इसलिए भीगने की टेंशन नहीं थी।
“आप चंपा तो नहीं?” उसने बहुत सधे हुए स्वर में पूछा।
“आपकी कार में चंपा के फूल रखे हैं तो इसका मतलब यह तो नहीं कि आपको हर कोई चंपा लगे,” उसने बेरूखी से जवाब दिया।
“सॉरी,” वह झेंप गया था।
“थैंक यू फॉर द लिफ्ट। वैसे मैं चंपा ही हूं। बाय।” इस बार वह मुस्करा दी। इससे ज्यादा रुकने का समय उसके पास था भी नहीं। सारे रास्ते, ऑफिस में, फिर घर आने के बाद भी वह उस अजनबी के बारे में सोचती रही। नहीं, परिचित तो नहीं था, कभी मिली हो ऐसा भी कुछ याद नहीं। किसी फ्रेंड का दोस्त तो नहीं?
वह चेहरा उसे जाना-पहचाना नहीं लगा। हालांकि खास ठीक से देखा भी नहीं था उसे। फिर उसे चंपा का नाम कैसे पता था? हो सकता है, कार में रखे फूलों की वजह से ऐसे ही बोल दिया हो… फ्लर्ट करने के इरादे से। फ्लर्ट करने वालों की कमी है क्या? चंपा ने सोचा।
वैसे भी वह किसी बात को या किसी इंसान को लेकर ज्यादा माथापच्ची नहीं करती। झटपट भूल जाना उसकी जिंदगी का उसूल है। ‘क्यों बातों को दिमाग में रख उसे डस्टबिन बनाना’ यह उसका फंडा था और इसी वजह से वह किसी के बारे में ज्यादा सोचती नहीं थी, बस अपनी ही दुनिया में रहती थी। वैसे भी उसकी अपनी दुनिया में बहुत कुछ था जिसके बारे में उसे सोचना होता था।
उस दिन शनिवार था। सड़कों पर ज्यादा ट्रैफिक नहीं था। बस से जैसे ही उतर वह मेट्रो स्टेशन की ओर बढ़ रही थी कि एक कार रुकी।
“आज लिफ्ट नहीं लेंगी?” कार की खिड़की के खुले शीशे को पार कर एक आवाज आई। चंपा ने देखा, वही था। आज भी कार में सफेद चंपा के फूल महक रहे थे।
“आज बारिश नहीं है,” चंपा ने रुखाई से जवाब दिया।
“कोई बात नहीं। आज मैं आपको ऑफिस तक लिफ्ट दे देता हूं।”
चंपा को बेहद गुस्सा आया। हद होती है ढिठाई की। न जान न पहचान मैं तेरा मेहमान! कार के अंदर न बैठा होता तो अभी सैंडिल उतार कर उसके सिर पर मार देती। बिना कुछ बोले वह आगे बढ़ गई। उसके ऑफिस तक का पता है। उसे स्टॉक तो नहीं कर रहा? चंपा ने पीछे मुड़ कर देखा। नहीं था। शुक्र है चला गया था।
शाम को ऑफिस से निकल मेट्रो स्टेशन की ओर बढ़ रही थी कि अचानक श्वेता मिल गई। “चंपा, तुम तो न जाने किस दुनिया में रहती हो? कभी दोस्तों की पार्टियों में भी आ जाया करो यार।”
“कोई बुलाएगा तो आऊंगी न?” चंपा हंसी।
“कोई बुलाए कैसे? किस से कांटेक्ट रखती हो? ऑफिस से घर, घर से ऑफिस… बस यूं ही अपनी जवानी खराब कर रही हो। मौज-मस्ती भी होनी चाहिए लाइफ में। कल संडे है और हम कुछ दोस्त मिल रहे हैं एक होटल में। यू आर आल्सो इनवाइटेड।”
“पर मैं किसी को जानती नहीं,” चंपा ने टालने के इरादे से कहा।
“हमारे कॉलेज का ही गैंग है। समझ ले छह साल बाद री-यूनियन हो रहा है। वैसे मैं जानती हूं कि तुम किसी को याद नहीं रखती, पर आई होप कॉलेज के दोस्त तो याद होंगे। मैं कांटेक्ट न रखूं तो मुझे भी भूल जाओ जानती हूं।” श्वेता ने ताना मारा।
“बस यार। इतनी टांग मत खींच। बिजी ज्यादा हो गई हूं, इसलिए सोशल लाइफ जीरो है। तुम जानती हो मेरे ऊपर कितनी जिम्मेदारियां हैं। ठीक है, पार्टी में मिलते हैं।” चंपा शर्मिंदगी महसूस कर रही थी।
“मिलते हैं कल।”
चंपा का जाने का मन तो नहीं था, पर अगले दिन सुबह ही श्वेता का फोन आ गया। उसके बाद भी वह लगातार उसे मैसेज भी भेजती रही कि आना होगा। चंपा ने सफेद कुरते और पीली पाजामी में जब होटल में प्रवेश किया तो श्वेता चहकती हुई बोली, “इस ड्रेस में बिलकुल चंपा का फूल लग रही है।”
पार्टी में उस कार वाले को देख चौक गई चंपा। यहां भी? वह सब के साथ बैठा गप्पे मार रहा था मानो सब को जानता हो। उसके कॉलेज के दोस्तों को यह कैसे जानता है? सबसे मिलने के बाद जब वह कोल्ड ड्रिंक हाथ में पकड़े श्वेता के पास आकर बैठी तो वह आ खड़ा हुआ।
“हेलो चंपा, व्हाट ए प्लेजेंट सरप्राइज। उम्मीद नहीं थी कि यहां मुलाकात होगी?”
“तुम क्या मेरा पीछा कर रहे हो?”
“कैसी बातें कर रही है चंपा?” श्वेता यह सुन हैरानी से बोली। तुमने शायद इसे पहचाना नहीं। ठीक भी है, तुम कहां किसी को याद रखती हो? यह रमन है। फर्स्ट ईयर में यह हमारी क्लास में ही था, लेकिन एक महीने के बाद ही इसे कॉलेज छोड़ना पड़ा। इसके पापा का ट्रांसफर दूसरे शहर में हो गया था। आजकल यह इसी शहर में नौकरी कर रहा है। कॉलेज छोड़ने के बाद भी रमन हम सब के टच में रहा।”
“पर मुझे कैसे पहचाना? और मेरा नाम कैसे याद रहा?” अपनी झेंप मिटाते हुए चंपा ने पूछा। न जाने क्या-क्या सोच लिया था उसने रमन के बारे में।
“मुझे सफेद चंपा के फूल शुरू से ही पसंद हैं। बस इसीलिए तुम्हारा नाम याद रह गया और तुम भी याद रह गईं।” रमन मुस्कराया।
“चंपा के फूलों में भीनी-भीनी सुगंध होती है, इसलिए हो सके तो अपनी खुशबू को कैद रखने के बजाय उसे फैलाया करो।” रमन की बात सुन श्वेता बोली, “इससे कोई उम्मीद मत रखना। यह सोन चंपा है, इसमें पराग नहीं होता, इसलिए इसके फूल पर मधुमक्खियां कभी भी नहीं बैठतीं। आने कहां देती है किसी को अपने पास।”
“मेरी कार में कुछ दिन लिफ्ट लेंगी तो इस चंपा से भी महक आने लगेगी।” रमन की बात सुन चंपा बस उसे टकटकी लगाए देखती रही। कुछ तो है रमन की आंखों में… शायद चंपा के फूलों का अक्स!
- सुमना. बी 
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें